作者:權德輿
標題:酬陸四十楚源春夜宿虎丘山對月寄梁四敬之兼見貽之作
內容:東風變蘅薄，時景日妍和。更想千峰夜，浩然幽意多。蕙香襲閑趾，松露泫喬柯。潭影漾霞月，石床封薜蘿。夫君非歲時，已負青冥姿。龍虎一門盛，淵雲四海推。駸駸步騕褭，婉婉翥長離。懸圃盡瓊樹，家林輕桂枝。聲榮徒外獎，恬淡方自適。逸氣淩顥清，仁祠訪金碧。芊眠瑤草秀，斷續雲竇滴。芳訊發幽緘，新詩比良覿。故人石渠署，美價滿中朝。落落杉松直，芬芬蘭杜飄。雄詞鼓溟海，曠達豁煙霄。營道幸同術，論心皆後凋。迴圈伐木詠，緬邈招隱情。慚茲擁腫才，愛彼潺湲清。拘牽尚多故，夢想何由並。終結方外期，不待華發生。